
Tangentopoli: egy korrupciós botrány története

1992. február 25. Az Olasz Szocialista Párt egyik középvezetőjét, Mario Chiesát kenőpénz átvétele közben rajtakapták. A választási előkészületek izgalmai közepette az eset szinte fel sem tűnt. Azt azonban senki sem gondolta volna, hogy ez a látszólag jelentéktelen ügy fél éven belül heves parlamenti viták kiváltója lesz, és következményei a leleplezőt, Antonio Di Pietro ügyészt pedig az ország legismertebb és legnépszerűbb személyei közé emelik. Arról nem is beszélve, hogy a sajtóban Tangentopoli, „Kenőpénzváros” néven elhíresült botrány tönkre fogja tenni a kereszténydemokraták és szocialisták megdönthetetlennek vélt uralmát, és a politikai elit cseréjéhez jelentősen hozzájárulva megteremti a feltételeket annak létrejöttéhez, amit ma Második Olasz Köztársaságnak nevezünk.
Pályamunkámban az Olaszország politikai viszonyaira máig kiható botrány elemzését kísérlem meg az olasz, angol és francia nyelvű szakirodalom, az olasz sajtó és a közzétett peranyagok alapján. A dolgozatban összefoglaltam a hazai politika szempontjából is tanulságos korrupciós botrány történetét, hiszen magyar nyelven nincsen az eseménysort részleteiben bemutató mű. A történtek elemzéséhez egy olyan sémát alkottam, amely a politikai botrányok három fázisát különbözteti meg: a botrányos tény nyilvánosságra kerülését, a közfelháborodás megjelenését és a politikai következményeket. Bár ez nem minden botrányra jellemző, a Tangentopoli esetében mind a három fázis bekövetkezett, így elemzésemhez ezek a fázisok adták az elemzési keretet, amelyen belül a botrány eseményeit, azok kiváltó okait és következményeit ismertettem. A botrányt politikai és társadalmi kontextusába helyezve vizsgáltam, bemutattam a közvetlen politikai előzményeket, valamint magát a botrányos tényt: és az olasz korrupció jellegzetességeit is.
A pályamunkában továbbá kísérletet tettem arra, hogy az olasz korrupció résztvevőit a feltárt kapcsolatok alapján a hálózatkutatás segítségével elemezzem. Bár arra nem volt lehetőségem, hogy a hálózat pontos adatait összegyűjtsem, topológiáját felvázoljam, és kvantitatív módon elemezzem, néhány sejtést a fontosabb események ismeretében is meg lehetett fogalmazni. A hálózatkutatás modelljei kiváló modelleknek bizonyultak az események leírásához. A korrupciós hálózatot skálafüggetlen hálózatként lehet leírni, míg a vizsgálat lefolyása egy ilyen hálózaton belül terjedő vírushoz hasonlítható. A korrupciós hálózat kvantitatív elemzése azonban még további érdekes eredményeket tartogathat.



